Dana: Dis of almal 'sagter' is ná Anette se dood | Netwerk24
Deur Susan Cilliers 08 Oktober 2017 14:35
Anette Roberts, die verloofde van Dana Snyman, wat haar eie lewe geneem het. Foto: Facebook
Ná sy verloofde se selfdood Woensdag is dit asof almal " 'n bietjie sagter met mekaar is" en " 'n bietjie fyner na mekaar wil luister", sê die skrywer en joernalis Dana Snyman.
In 'n Facebook-boodskap Sondag bedank hy almal vir hul ondersteuning sedert sy verloofde, Anette Roberts (51), haarself Woensdag op sy 55ste verjaardag vergas het.
Hulle sou op 9 Desember getrou het.
"Dankie, dankie, dankie," skryf Snyman op Facebook.
Dana Snyman in sy huis in Jacobsbaai in ? onderhoud oor In die blou kamp, sy jongste boek. Foto: Deon Raath
"Dis oor Anette, dis oor haar dat soveel mense op die oomblik vir my so goed is. My liewe Anette, wat so goed was vir my, en wat so graag die wêreld 'n mooier en beter plek wou maak, verenig soveel van ons in ons verbystering oor hoe broos 'n mens kan wees.
"Dis of ons 'n bietjie sagter met mekaar is, nou, in hierdie tyd. Dis asof ons 'n bietjie fyner na mekaar wil luister. Oor Anette . . . waar begin ek om almal te bedank vir die goedheid en besorgdheid waarmee ek deur almal oorlaai word? My selfoon se geheue is lankal vol. Al die boodskappe hier op Facebook. Die e-posse. Die aanbiedinge om selfs vir my 'n bus of vliegkaartjie te koop . . . Die opregte gebede . . . Dankie, dankie, dankie. Ek sal julle elkeen nog persoonlik probeer bedank . . ."
Snyman het in 'n onderhoud met Rapport gesê Roberts het op die dag van haar dood nog gesê sy is lief vir hom. Sy het haarself later by haar huis in Bloemfontein vergas.
Volgens Snyman besef hy nou dat daar wel gevaartekens was wat hy moes raakgesien het. Roberts het byvoorbeeld onlangs uit die bloute vir hom gesê sy wil veras word.
Sy het ook onlangs, toe hulle gaan stap het, "skielik somber" geword.
Lumien Orton, Roberts se dogter, het vroeër vandeesweek gesê haar ma het nie aan depressie gely nie en dat sy (Orton) voor haar selfdood nie vermoed het dat iets skort is nie. Roberts was opgewonde oor haar troue met Snyman, het haar dogter vertel.